b'\n_START_ARTICLE_\nAnton Sever\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de je bil doma iz Predjame pri Postojni, mati pa s Planine. Anton se je rodil, ko je o\xc4\x8de kot u\xc5\xbeitni\xc5\xa1ki preglednik slu\xc5\xbeil na Gorenjskem. V dru\xc5\xbeini je bilo 12 otrok._NEWLINE_Ljudsko \xc5\xa1olo je mali Anton obiskoval na Igu, nato pa bil \xc5\xa1tiri leta (od 1900 do 1906) na oddelku za podobarstvo tedanje Umetno-obrtne strokovne \xc5\xa1ole v Ljubljani, kjer ga je pou\xc4\x8deval Alojzij Gangl. Leta 1904 je od\xc5\xa1el v Gradec na tamkaj\xc5\xa1njo dr\xc5\xbeavno obrtno \xc5\xa1olo, nakar je med letoma 1907 in 1912 obiskoval \xc5\xa1tudij graverstva in medaljerstva na Akademiji upodabljajo\xc4\x8dih umetnosti na Dunaju. Za u\xc4\x8ditelja je imel profesorja Rudolfa Marschalla. Tam je tedaj \xc5\xa1tudiral tudi Ivo Kerdi\xc4\x87, znani hrva\xc5\xa1ki medaljer._NEWLINE_Anton Sever je svojega u\xc4\x8ditelja kmalu dosegel. \xc5\xbde kot \xc5\xa1tudent je dobil na razstavah priznanja in prejel nagrade. Tako je bil \xc5\xbee leta 1911 povabljen na svetovno medaljersko razstavo v Bruslju in razstavil tam dve deli. O njegovem prvencu, bronasti medalji Pre\xc5\xa1erna iz leta 1909, je napisal laskavo poro\xc4\x8dilo dr. Ivan Prijatelj v Omladini._NEWLINE_Po prvi svetovni vojni je sprva delal kot svobodni umetnik, dokler ni leta 1920 po opravljenem profesorskem u\xc4\x8dnem izpitu sprejel slu\xc5\xbebe na ljubljanski Tehni\xc4\x8dni srednji \xc5\xa1oli. Med letoma 1924 in 1941 je vodil umetni\xc5\xa1ko \xc5\xa1olo Probuda v Ljubljani, od 1939 dalje pa je bil stare\xc5\xa1ina odseka za kiparstvo, graverstvo in keramiko na TS\xc5\xa0, kjer je vzgojil dolgo vrsto u\xc4\x8dencev. Tam je vzgajal mladino 40 let, vse do upokojitve konca avgusta 1960._NEWLINE_Ko se je Sever \xc5\xbee bli\xc5\xbeal 75. rojstnemu dnevu, je vse, kar mu je ostalo od svojih najlep\xc5\xa1ih del, podaril Narodni galeriji. Vsega skupaj je \xc5\xa1lo za 63 kosov: 15 bronastih medalj in 11 plaket, 13 kovinskih zna\xc4\x8dk, 7 mav\xc4\x8dnih odlitkov, 10 \xc5\xa1tanc in 7 redukcij.\n_START_SECTION_\nDelo\n_START_PARAGRAPH_\nZna\xc4\x8dilnosti Severjevega dela so nenavadno obvladovanje tehnike, zanesljiv prijem, \xc4\x8distost obrisov, smotrna kompozicija in globoko znanje ter dober okus. Posebne finese je dosegal v perspektivni gradnji. Zgledno je znal vkomponirati predmet v dani prostor, pronicljivo je znal tudi podati poglobljen psiholo\xc5\xa1ki izraz portretov. Posebno mojstrstvo je dosegel v portretiranju en face.'